VI. GREGORII PAPAE V PRIVILEGIUM PRO ECCLESIA RAVENNATE.  (Anno 997.) [Coquelines,  Bullar. privileg. ampl. Collect.  I, 292.]
GREGORIUS episcopus, servus servorum Dei, reverendissimo et sanctissimo confratri nostro JOANNI archiepiscopo sanctae Ravennatis Ecclesiae, et per eamdem sanctam Ravennatem Ecclesiam ejus successoribus archiepiscopis in perpetuum.
Quoniam omnium sanctorum Dei ecclesiasticorum status a beatorum apostolorum principis Petri doctrinis provehitur, et ad ejus fulcimen lapsae, quae sunt, resolidantur, oportet merito sanctam Ravennatem ecclesiam minorationem suae dioeceseos facientem, suarum dignitatum copia carentem, ita cito restitui, ut nomen etiam metropoleos non amittat. Cognoscentes igitur ipsam in omnibus cassatam, convenit ad ejus relevationis statum auxiliatricem nostram porrigere dexteram, quatenus beati Petri apostoli fonte potata, Christo juvante, suis reintegretur honoribus. Et ideo omnium sanctarum Dei ecclesiarum cultores comperiant, atque fideles, eo quod Joannes archiepiscopus ejusdem sanctae Ravennatis ecclesiae suggessit apostolicae almitati nostrae, quatenus confirmaremus ei praecepta, quae sunt edita in praedita sancta Ravennati ecclesia, et ei ab antecessoribus nostris pontificibus, suis praedecessoribus largitata sunt, atque concessa. Cujus precibus, divino amore, beatique Apollinaris pontificis et martyris Christi succensi, amabilius inclinati confirmamus ei, ac stabilimus in perpetuum, absque aliqua diminutione, secundum priscam consuetudinem praedictae sanctae Ravennatis ecclesiae. Quapropter confirmamus jam tibi Joanni archiepiscopo Ravennati, et per te in praedictam ecclesiam Ravennatem tuis successoribus in perpetuum; itaque confirmamus atque corroboramus monasterium in honorem beati Hilarii constructum in territorio quod vocatur Galicata cum certis affinibus suis situm, cum rebus videlicet omnibus, et omnibus suis juribus, et cum omni judiciali potestate quae est exhibenda in praescripti territorii incolis, videlicet, ab uno latere praedicti territorii Gollicati, Massa Balneo, quae est juris sancti Petri, et comitatus Bobiensis, ab alio latere juga Alpium finis Tusciae, a tertio latere comitatus Populiensis, atque a quarto latere Fagentella percurrente et fluvio Rap . . . . . quatenus tu ipse Joannes archiepiscopus tuique successores in perpetuum habeatis potestatem . . . . . idem monasterium sancti Hilarii . . . . . cum supradicti territorii potestate, et publica functione, prout vobis melius secundum quod . . . . . Ordinandi et disponendi, nostra nostrorumque omnium successorum remota contradictione. Insuper etiam concedimus atque confirmamus, et corroboramus tibi, et per te in praedictam Ravennatensem ecclesiam, tuisque successoribus in perpetuum, Massam, quae vocatur Fiscalia, cum omni judiciali potestate et publica functione, et cum certis affinibus suis, ab uno scilicet latere Ariell . . . . . transverso, quae vocatur . . . . . ; ab alio latere Deonorum percurrentem in Padum; a tertio latere Padum percurrentem usque ad dimidium fundi, qui vocatur Latus, atque a quarto latere . . . . . percurrentem usque ad fundum qui vocatur Ustuladum; confirmamus quoque omnem judiciariam potestatem in loco et plebe, quae vocatur cornu cervinum cum certis affinibus suis, tibi, et per te in eamdem sanctam Ravennatem ecclesiam tuis successoribus in perpetuum. Insuper confirmamus et corroboramus tibi Joanni archiepiscopo monasteria duo posita intra civitatem Ariminensem, unum fundatum in honorem sancti Thomae apostoli, alterum in honorem sanctae Euphemiae martyris, cum omni integritate eorum tam intra eamdem civitatem, quam extra . . . . . quae eadem monasteria per donationis paginam vestra ecclesia tenere videtur . . . . . ejusdem ecclesiae diacono Martini ducis, et Hengleradae comitissae . . . . . et praecipue imperatorum tam eadem monasteria quam et alia loca de jure praedicti diaconi, eidem sanctae vestrae ecclesiae confirmata in perpetuum, nec non omnes residentes et colonos praefatae Ravennatis ecclesiae, tam in comitatu Hadriensi quam in Ferrariense et Comaclense commorantes, ut immunes a bulla publica, et angaria maneant functione; sed jugiter tibi, tuisque successoribus archipraesulibus in perpetuum omnem functionem et angariam exigant, et quod eis ab actoribus sanctae Ravennatis ecclesiae fuerit injunctum, verum etiam concedimus et confirmamus vobis . . . gentes et commorantes in castro . . . . . ut nullam publicam functionem faciat excepto vobis, vestrisque successoribus, ea videlicet ratione praefixa, ut nullus dux, comes, vicecomes, castaldo . . . . . magna parvaque persona praefatis colonis, et residentibus aliquam publicam functionem aut angariam . . . aut exigant. Sed securi et quieti in omnibus sub vestra tuitione et potestate, ut praedictum est, existant. Simul etiam sancimus ut sancta Ravennas ecclesia cum suis subjectis ecclesiis, sicut beatissima Romana, cui Deo auctore deservimus, Ecclesia, nisi per centum curricula annorum res ipsius excludantur nullatenus. Praeterea a flumine Punctari cum Palude Argentae et omnibus pertinentibus, piscariis, terris, aucupationibus, venationibus, utrasque ripas cum cunctis aedificiis in praedicto flumine sitis, usque ad portum maris nec non portum Volanae, usque ad locum qui dicitur Cervia, cum omnibus littoribus suis, silvis, qualibusque instrumentis ibi conditis, vobis, vestrisque successoribus in perpetuum confirmamus. Res etiam omnes lapides, et petras tam supra terram, quam sub terram, extra opus in publicis aedificiis positas, vestrae Ravennati ecclesiae largimur, prout vos vestrique successores ad ejusdem ecclesiae utilitatem praeviderint exercendas, et operandas. Denique concedimus, et confirmamus ut ab aliquo sacerdote Ravennae degente, aut ex familia ejusdem sanctae Ravennatis ecclesiae, per totam Aemiliam atque Pentapolim nullum teloneum, atque portaticum, sive silliquaticum exigatur, aut exposcere praesumatur. Statuentes, atque promulgantes coram Deo, et terribili ejus futuro examine . . . per hujus nostri apostolici privilegii paginam sancimus, et beati Petri apostolorum principis auctoritate decernimus; tam apostolicae sedis obtestamur futuros pontifices, quamque qui ecclesiasticas functiones ministraverint, vel etiam magnas parvasque personas, et quispiam cujuscunque sit dignitatis praedita de omnibus supra dictis capitulis, quae a nobis concessa sunt, vel confirmata, quoquo modo licentiam habeant saepe nominata loca, in uno adunata, atque specialiter apostolicae exarationis pagina conjuncta, disjungere, vel uno ab altero alienare. Si quis interea, quod non credimus, temerario ausu, contra ea quae ab hac nostra auctoritate pie et firmiter per hoc nostrum privilegium disposita sunt contraire tentaverit, aut in quoquam transgredi, sciat se auctoritate beati Petri apostoli anathematis vinculo innodatum, et cum Juda traditore aeterni incendii supplicio sit deputatus. Insuper sciat se compositurum auri obrizi lib. XXX sanctae Ravennatae ecclesiae. At vero, qui pio intuitu observator in omnibus exstiterit, custodiens hujus nostri privilegii constituta, ad cultum Dei respiciens, benedictionis gratiam misericordissimo Domino Deo nostro multipliciter et vitae aeternae particeps fieri mereatur, et cum sanctis omnibus sociatus permaneat. Scriptum per manum Petri regionarii notarii, et scriniarii sanctae Romanae Ecclesiae, in mense Januario et in indictione X. Bene valete. Datum V Kalend. Februarii per manus Joannis episcopi sancti Albanensis ecclesiae, et bibliothecarii sanctae apostolicae sedis, anno pontificatus domni Gregorii papae primo, imperii autem domni tertii Ottonis imperatoris augusti, anno primo in mense Januario.